
Magyarország helyzete turizmusbiztonsági szempontból

Dolgozatom alaptémája, a turizmus és a biztonság összefonódása Magyarország tekintetében.
Az idegenforgalomról elmondható, hogy többnyire az összes európai állam gazdaságában jelentős szerepet tölt be – nincs ez másképp hazánkkal sem, hiszen a turizmus hazánk nemzetgazdasága számára komoly bevételi forrást jelent. Éppen emiatt, egyértelmű, hogy mindenképpen foglalkozni kell az idegenforgalom fejlesztésével, melynek egyik alapvető eleme a biztonság.
Nyilvánvaló mindenki számára, hogy az emberek alapvető igénye a biztonság, ami hatványozottan igaz abban az esetben, ha valaki pihenés, kikapcsolódás vagy éppen üzleti okok miatt idegen országba utazik. A vállalati utakat leszámítva a turisták – kézenfekvő módon – olyan célországot választanak, ahol biztonságban érezhetik magukat. A „biztonság” ugyan összetett fogalom, de dolgozatomban a turistákat leginkább érintő és foglalkoztató, biztonságot befolyásoló tényezőket veszem sorra, egyszóval a turizmusbiztonságot vizsgálom.
Egyértelmű célom tehát, hogy elemzéseimmel objektíven interpretáljam Magyarország két kiemelt részének, a Balaton, illetve a Liszt Ferenc Nemzetközi Repülőtér turizmusbiztonságának jelenlegi helyzetét, esetleges gyenge pontjait, illetve a fejlődés lehetséges elemeit.
Kutatásaim során tehát a hazai idegenforgalomnak két kiemelkedő területét vizsgáltam: a legnagyobb magyar repülőtérnek, a Liszt Ferenc Nemzetközi Repülőtérnek, illetve az egyik legnépszerűbb magyar turistacélpontnak, a Balatonnak a biztonságát.
A Liszt Ferenc Nemzetközi Repülőtér esetében a légikikötő biztonságáért felelős szervek vezetőivel folytatott konzultációk, valamint statisztikai adatok elemzése alapján vonhattam le következtetéseimet. A Balaton esetében is hasonló módszert alkalmaztam, azonban a tanácskozás kiegészült egy felméréssel is, ami által még objektívebb képet kaphattam az elemzett turistacélpont biztonságáról.
A vizsgálatok természetesen nem fedik le Magyarország turizmusbiztonságát teljes egészében, vagyis hazánk turizmusbiztonságára vonatkozó átfogó következtetéseket nem lehet levonni, hiszen ezekhez további kutatások szükségesek. Javasolt lenne a vizsgálatokat kiterjeszteni Budapestre, mint kiemelt turisztikai célpontra, illetve a jelentősebb autópályákra, hiszen ezeken keresztül érkezik a turisták egy része. Érdemes lenne külföldre is kitekinteni, hogy egyes – turisztikailag jelentős – országokban milyen módon igyekeznek fenntartani, vagy fejleszteni a turisták biztonságát.



